Mandrax van R2 miljard opgespoor danksy brandArgieffoto Die polisie in Gauteng het beslag gelê op mandrax met ŉ geraamde straatwaarde van R2 miljard in Benoni aan die Oos-Rand, danksy ŉ brand wat by ŉ perseel uitgebreek het. “Ongeveer drie ton mandrax is Sondag gekonfiskeer,” het kapt. Mack Mngomezulu, woordvoerder van die polisie in Gauteng, gesê. Die dwelms is ontdek nadat ŉ brand by ŉ kleinhoewe in Crystal Park uitgebreek het. “Die hek was gesluit en brandbestryders moes dit oopforseer,” het Mngomezulu gesê. “Vier mense het van die toneel gevlug toe die hek oopgemaak is.” Brandbestryders het die vuur geblus en op ŉ laboratorium afgekom waar dwelmmiddels vervaardig is. “Ons vermoed dat ŉ ontploffing die brand veroorsaak het. Daar was ŉ menger, chemikalieë en ander bestanddele om dwelms mee te vervaardig in die motorhuis,” het hy bygevoeg. Mandrax is op die tennisbaan van die perseel uitgepak om uit te droog. Die polisie ondersoek ŉ saak van die vervaardiging van dwelmmiddels. Niemand is nog in hegtenis geneem nie. -SAPA